
RETNINGSLINJER FOR DRIFTEN AV  SAMLA PLAN INNTIL VASSDRAGSSORTERING ER GJENNOMFØRT.

Oppsummering:

	Arbeidet med gjennomgangen av Samla plan, nasjonale laksevassdrag og laksefjorder og verneplan for vassdrag krever klarere retningslinjer for behandlingen av søknader som faller inn under Samla plan. Søknader om nye vann​kraft​prosjekter med betydelige konflikter og søknader om flytting fra kategori II til I med betydelige konflikter, skal inntil videre avvises i Samla plan. Nye prosjekter med liten konflikt og kategori I prosjekter der det søkes endringer, kan gå til konsesjonsbehandling. 


Bakgrunn og forutsetninger

Gjennom energimeldinga (St meld nr 29, (1998-99)) og Rikets miljøtilstand (St meld nr 8, (1999 – 2000)) var det et politisk ønske om å revidere Samla plan som planverktøy. I komitébehandlinga av energimeldinga ble det lagt inn forutsetninger om at en ved en slik eventuell revisjon skal ”unngå ein lang og omfattande prosess”. Likeledes ble det understreket at en slik revisjon ikke må føre til ”utsett handsaming av innleverte konsesjonssøknader”. Under planleggingen og tilretteleggingen som fulgte for å forberede en slik revisjon, ble det enighet om å legge om Samla plan fra å være en oversikt over vannkraftprosjekter til en sortering av hele vassdrag og vassdragsavsnitt ut fra ulike kriterier. Dette vil også være i tråd med EUs vanndirektiv. Arbeidet i 2001 ble derfor planlagt ut fra at en i første omgang skulle utvikle og utprøve nødvendig metodegrunnlag for å kunne sortere vassdrag ut fra ulike reviderte brukerinteresser (økonomi, teknologi, urørt natur, flom, laks etc.). Det praktiske sorteringsarbeidet ble planlagt i 2002-03. Arbeidet med Samla plan ble gjennom foreløpig tildelingsbrev fra MD og intern VP sikret ressurser slik at DN ved årsskiftet var klar til å starte arbeidet med den planlagte gjennomgangen.

Statsministerens nyttårstale ga klare signaler om ”at tiden for nye store vannkraftutbygginger i Norge er over”. Talen etterlot seg dermed noe usikkerhet om grunnlaget for Samla plan. St meld nr 24 (2000 – 01) Rikets miljøtilstand (RM) (kap 3.3.5 Vassdrags- og vannkraft​forvaltning) avklarer imidlertid noe av denne usikkerheten. Meldinga varsler at en skal ”legge om Samla plan og supplere Verneplan for vassdrag”. Dette sorteringsarbeidet skal samordnes med utvelgelsen av nasjonale laksevassdrag og laksefjorder. Arbeidet med omleggingen av Samla plan, suppleringen av Verneplan for vassdrag og annen pulje med nasjonale laksevassdrag skal legges fram for Stortinget innen utgangen av 2003.

Dette medfører at arbeidet med omlegging av Samla plan vil starte med en sortering av vassdrag som i første omgang vil omfatte:

· nasjonale laksevassdrag 

· nye vassdrag til verneplan for vassdrag

Arbeidet med å avklare første pulje av nasjonale laksevassdrag og laksefjorder er allerede i god gang og skal legges fram for Stortinget innen utgangen av 2001. Arbeidet med å sortere ut vassdragene som skal supplere verneplan for vassdrag startes nå. De vassdragene som er aktuelle å verne vil hentes fra prosessene knytta til Verneplan I- IV og ”restene” i SP kategori I og II. Noen av de aktuelle vassdragene vil også være aktuelle som nasjonale laksevassdrag. Slik sett vil prosessene kunne bli samordnet med Samla plan slik St meld nr 24 (2000-2001) forutsetter. Arbeidet med verneplanen vil ledes av OED i samråd med MD. NVE vil stå for gjennomføringen i nært samarbeid med DN.

Først vil sorteringen til verneplanen og nasjonale laksevassdrag bli gjennomført. I de vassdrag der det kan søkes konsesjon, dvs. ikke-vernede vassdrag og nasjonale laksevassdrag hvor vannkraftutbygging ikke vil være til skade for laksen, vil det være viktig å kvalitets​sortere vassdragene ved å organisere kunnskap om disse ut fra ulike kritiske ”bruks”-verdier. Det vil da være de konkrete verdiene i vassdraget satt opp mot nytteverdien av det enkelte utbyggings​prosjekt, som gjennom en konsesjons​behandling vil bestemme vassdragets videre skjebne. Det vil derfor være et mål at sorteringen bidrar til en solid kunnskapsbase om de enkelte vassdrag, slik at framtidig konsesjonsbehandling kan skje på et best mulig grunnlag. Arbeidet med å avklare den videre formen på Samla plan vil ledes av DN/MD i nært samarbeid med NVE/OED og vil som det framgår over, være avhengig av arbeidet med verneplan for vassdrag og utvelgelsen av nasjonale laksevassdrag.

På denne bakgrunn finner DN det nødvendig å trekke opp noen retningslinjer for behandlingen av vannkraftprosjekter fram til arbeidet med omlegging av Samla plan, utvelgelsen av nasjonale laksevassdrag og laksefjorder og supplering av verneplanen er ferdig.

DAGENS DRIFT AV SAMLA PLAN

DN mottar i dag ulike typer søknader i forbindelse med Samla plan:

1. Nye vannkraftprosjekter: Dette er nye utbyggingsprosjekter over 5 GWh som ikke er tidligere vurdert i Samla plan. For alle utbyggingsprosjekter over 40 GWh eller der det antas være store konflikter (vurdert ut fra skjønn), kreves det i dag vassdragsrapport som grunnlag for kategoriplassering.

2. Flytting: Eksisterende Samla plan-prosjekter som søkes flyttet fra kategori II til I. Basert på at forutsetningen for plasseringen av prosjektene i kategori II er endret, dvs enten at prosjektene er gjort mindre konfliktfylt eller ved at lokal motstand i forhold til prosjektet er falt bort, kan flytting innvilges.

3. Unntak: Dette gjelder nye vannkraftprosjekter (større enn 5 GWh og mindre enn 40 GWh) der inngrepene eller konfliktene vurderes som små. Slike prosjekter kan innvilges unntak og det åpnes for konsesjonssøknad

4. Forenkla behandling: Dette gjelder Samla plan-prosjekter som tidligere er plassert i kategori I, der en har ønske om begrensa endringer. Forenkla behandling innebærer at endringen av prosjektet ikke innebærer ny vassdragsrapport og det kan fremmes konsesjonssøknad for prosjektet. 

ENDRA RUTINER FOR DRIFT AV SAMLA PLAN FRA 1.4.2001

På bakgrunn av St meld nr 24 (2000-2001) og ny vassdragspolitikk har DN i samarbeid med NVE utarbeidet nye rutiner for vurderinger av prosjekter som faller innenfor Samla plan. Disse rutinene skal virke fra 1.4.2001 og inntil gjennomgangen av Samla plan er ferdig (innen utgangen av 2003):

1. Alle nye vannkraftprosjekter over 5 GWh der det er betydelig konflikter med naturmiljø (biologisk mangfold (inkl anadrome laksefisk), urørte naturområder), friluftsliv, kulturminnevern, reindrifts- og samiske interesser skal inntil videre avvises. Gjennom St meld nr 24 (2000-2001) er det en forutsetning at det ikke skal utarbeides vassdragsrapporter for Samla plan prosjekter. En konsekvens av dette, er at vurderingen av konflikt må gjøres av fylkesmannen på grunnlag av eksisterende kunnskap. Denne vurderingen sendes DN som avgjør saken i samråd med NVE.

2. Behandling av søknader om flytting av prosjekter fra kategori II til kategori I i Samla plan fortsetter som tidligere. I vurderingen av prosjekter som søkes flyttet grunnet redusert  konflikt, vektlegges forholdene knyttet til faglige konflikter omtalt i punkt 1 over. For prosjekter som søkes flyttet på grunnlag av at lokal motstand er opphørt, opprettholdes det tidligere kravet om at spørsmålet om flytting skal forelegges beslutende organ i kommunen. I slike saker skal reindriftsinteresser og andre samiske interesser høres spesielt. DN avgjør denne type saker i samråd med NVE.

3. For nye vannkraftprosjekter større enn 5 GWh, som representerer ubetydelige inngrep og konflikter, kan det som tidligere søkes om unntak fra Samla plan behandling, slik at det kan konsesjonssøkes. Vurderingen av konflikt gjøres av fylkesmannen på grunnlag av eksisterende kunnskap tilsvarende pkt 1. Vurderingen sendes DN som avgjør saken i samråd med NVE.

4. Eksisterende vannkraftprosjekter hvor det er ønske om endringer i forhold til tidligere plasserte prosjekter i kategori I, kan innvilges forenkla behandling og kan med det konsesjonssøkes. DN avgjør saken i samråd med NVE.

DN og NVE har i fellesskap utviklet mer effektive prosedyrer knytta til søknader om unntak og forenklet behandling (jmfr punkt 3 og 4 over). Disse innebærer at NVE i visse tilfeller kan godkjenne søknader om unntak eller forenkla behandling i samråd med FMVA og DN. Disse rutinene følger vedlagt og blir iverksatt samtidig med de øvrige rutinene som er omtalt i dette brevet. Innenfor rammene av de nye rutinene vil DN og NVE legge særlig vekt på å tilse at reindrifts​interessene og samiske interesser blir vurdert og tillagt vekt. Vi viser til vedlagte notat med utdyping av ny prosedyre for søknader om unntak og forenkla behandling.

De nye rutinene som er beskrevet i punktene 1 – 4 over, inneholder fortsatt elementer av skjønn. Grunnlaget for å utøve dette skjønnet er i noen tilfeller endret i og med at det ikke skal utarbeides vassdragsrapporter. Vurderinga av konflikt vil bli fundert på regjeringas uttalte vassdragspolitikk som kommer til uttrykk i bla St meld nr 24 (2002-01) om rikets miljøtilstand; -”Regjeringen vil legge økt vekt på miljøhensyn i den framtidige forvaltningen av kraftressursene”. I utøvelsen av skjønn vil det være vesentlig å legge vekt på forholdet til urørt natur (St meld nr 58, (1996-97) kap 5.2.1.s.50) og anadrome laksefisk (St meld nr 33 (1999 – 2000)). 

På bakgrunn av behandlinga av energimeldinga (Innst. S. nr 122 (1999-2000)) i Stortinget er en viktig del av de vurderingene som skal gjøres å få maksimal energiproduksjon ut av eksisterende vannkraftverk. Dette innebærer at en søker å fremme prosjekter som innebærer effektivisering og opprusting av eksisterende kraftverk. I lys av dette vil det være naturlig å ha en mer positiv holdning til mindre utvidelser og særlig flomdempende tiltak (jfr St meld nr 24, (2000 – 2001)).
Avgrensning

Alle de nye rutinene vil være midlertidige, i påvente av politiske avklaringer og en endelig omlegging av Samla plan. 

Arbeid knyttet til prosjekter som alt er under behandling i Samla plan, inkludert påbegynt arbeid med vassdragsrapporter, fullføres etter de gamle rutinene. 

Fylkesmenn som har mottatt øremerkede midler til å utarbeide Samla plan rapporter i 2001 kan få velge mellom å fullføre disse eller alternativt å omfordele disse midlene til videreføring av arbeidet med verdier i verna vassdrag. Vi ber om at slik omdisponering meddeles DN snarest mulig, med spesifisering av hvilke konkrete oppgaver som planlegges løst.

Med hilsen

Ola Skauge  e.f

Avd.direktør







Anders Iversen

Saksbehandlere: 
Morten Kielland, 73 58 09 49, morten.kielland@dirnat.no



Mari Lise Sjong, 73 58 09 17

Vedlegg: 

NOTAT 07.03.01 MK 

”Kriterier for saksbehandlingsrutiner for Samla planprosjekter hvor det søkes om forenklet behandling eller unntak.”

	Vedlegg: 

1. Forslag til kriterier for rutiner for behandling av søknader om endrede prosjekter i kategori I og søknader om unntak for SP-behandling. 

2. Sjekkliste for allmenne interesser.

3. Flytskjema saksbehandlingsrutiner. 


Kopi:
MD

OED

NVE

RA

